Христо Смирненски
На Рашел

chitanka.info

На Рашел[0]

Роден без дарби спекулантски,

с баща ти контра сме, Рашел,

и даже заем бих му взел,

уви, с усилия гигантски.

Посред офертните аларми,

от мостри и числа превит,

напразно той с безстрастен вид

ме често пита: „Гешефт варми?“[1]

Аз отминавам си печален

сред многоликите тълпи,

в които алчний смях ехти

ведно с плача им погребален.

И в тягостната си несрета

вред край престъпници вървя

и злъчно през зъби мълвя:

„Сапун, сапун, ах, и въжета!“

[0] Публикация: Българан. Седмично хумористично списание. София, г. V, бр. 41 от [11 декември 1920 г.], с подпис: Ведбал. ↑

[1] Гешефт варми, турски — има ли сделка (търговия с нечестни печалби). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.